Diari Oficial de la Generalitat Valenciana


Sumari del DOGV 4289, del 10-07-2002 (2002/7373)

RESOLUCIÓ de 2 de juliol de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre l'Institut Nacional d'Administració Pública i la Conselleria de Justícia i Administracions Públiques de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4289

Data del DOGV
:   10-07-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/7373


Data del document
:   02-07-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Justícia i Administracions Públiques
    * cooperació internacional
    * cooperació administrativa
    * reciclatge professional
    * funció pública
    * formació en el lloc de treball

RESOLUCIÓ de 2 de juliol de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre l'Institut Nacional d'Administració Pública i la Conselleria de Justícia i Administracions Públiques de la Generalitat Valenciana. [2002/X7373]
  
Subscrit, després de la tramitació prèvia reglamentària, entre l'Institut Nacional d'Administració Pública i la Conselleria de Justícia i Administracions Públiques de la Generalitat Valenciana, el 14 de juny de 2002, un Conveni de col·laboració, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0435/2002, i que figura com a annex d'esta resolució.
  
València, 2 de juliol de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre l'Institut Nacional d'Administració Pública i la Conselleria de Justícia i Administracions Públiques de la Generalitat Valenciana.
  
A València, 14 de juny de 2002
  
Reunits:
  
D'una banda, l'Il·lm. Sr. Jaime Rodríguez-Arana Muñoz, director de l'Institut Nacional d'Administració Pública, nomenat pel Reial Decret 665/2000, de 5 de maig de 2000 (BOE de 6 de maig), facultat per a este acte per la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redacció donada per la Llei 4/1999.
  
I, d'altra, l'Hble. Sr. Carlos González Cepeda, conseller de Justícia i Administracions Públiques de la Generalitat Valenciana, que actua en nom i representació de la Generalitat Valenciana per a este acte, en virtut de la facultat atorgada pel Govern Valencià, en la reunió de 4 de juny de 2002
  
Manifesten:
  
1. A l'Institut Nacional d'Administració Pública, d'ara endavant INAP, correspon desenvolupar les polítiques de formació dels empleats públics, en particular les corresponents a la funció pública superior, la col·laboració i cooperació amb els centres, instituts i escoles de l'administració General de l'Estat, de les comunitats autònomes i de l'administració local, que tinguen atribuïdes competències de selecció, formació i perfeccionament, així com la cooperació tècnica internacional, en especial amb els països d'Iberoamèrica, que realitzen estes funcions.
  
Li correspon igualment la selecció, formació i perfeccionament dels funcionaris amb habilitació de caràcter nacional, i que podrà descentralitzar territorialment estes proves i encomanar, mitjançant conveni als instituts i escoles de funcionaris de comunitats autònomes que així ho sol·liciten, la formació dels funcionaris que hagen d'obtindre una habilitació de caràcter nacional.
  
2. A la Conselleria de Justícia i Administracions Públiques, a través de l'Institut Valencià d'Administració Pública, en avant IVAP, li correspon, igualment, la realització de cursos de selecció, formació i perfeccionament del personal al servici del Govern Valencià, les tasques d'investigació, estudi i treballs de divulgació en matèria d'Administració Pública.
  
3. Les parts valoren molt positivament les relacions de col·laboració institucional mantingudes des de la firma del Conveni l'any 1990 i sent conscients dels canvis produïts en este últim període, en l'àmbit de les administracions públiques, consideren d'interés recíproc incorporar nous temes d'actuació i establir el marc que ha de presidir les futures actuacions conjuntes, els quals es recullen en el present Conveni.
  
En este sentit, el marc de futures actuacions abastarà les àrees:
  
\* Formació i perfeccionament, recíproc i en col·laboració, del personal al servici de les administracions públiques, amb independència de l'administració de procedència.
  
\* Aprofitament conjunt de tècniques, materials i metodologies utilitzades en els processos formatius, especialment en el camp de les noves tecnologies i la formació a distància.
  
\* Selecció en l'àmbit de l'administració local ?escala de funcionaris d'Administració local amb habilitació de caràcter nacional- i formació prèvia a la incorporació en les administracions públiques.
  
\* Informació mútua sobre cooperació internacional, a fi de treballar conjuntament en este àrea i, en especial, en projectes d'àmbit europeu i iberoamericà.
  
\* Realització d'estudis i investigació conjunta i intercanvi de documentació, en l'àrea de les administracions públiques.
  
\* Organització de seminaris, jornades i, en general, quantes accions d'estudi calguen per al millor compliment dels fins anteriors.
  
D'acord amb tot l'anterior, subscriuen el present Conveni Marc de Col·laboració, d'acord amb les següents
  
Clàusules
  
Primera. Perfeccionament de funcionaris i personal de l'administració
  
L'Institut Nacional d'Administració Pública es compromet a realitzar a la Comunitat Autònoma Valenciana, en col·laboració amb l'IVAP, cursos de formació i perfeccionament de funcionaris i personal de les distintes administracions publiques, radicades en l'àmbit territorial d'esta Comunitat Autònoma.
  
D'igual manera, i a fi de fomentar la cooperació institucional i obtindre una major eficiència dels recursos destinats a la formació, l'INAP incorporarà el personal de la Comunitat Autònoma Valenciana en els cursos que organitze en este territori per al seu personal, especialment en els programes per a directius. Així mateix, l'IVAP es compromet a admetre el personal de l'administració General de l'Estat en els cursos que s'organitzen en el seu àmbit territorial. Les parts establiran iguals procediments i criteris de selecció del personal que sol·licite la participació en els cursos.
  
Les dues institucions es facilitaran mútuament tant els seus locals com el professorat, per a la realització de les citades activitats formatives.
  
Segona. Selecció de personal
  
Ambdues parts es comprometen a informar-se mútuament i a col·laborar en tots els aspectes tècnics relatius a la selecció del personal, propi de cada Administració Pública. I es comprometen igualment a establir criteris semblants de selecció per a l'exercici de funcions també paregudes.
  
En relació amb el procés de selecció del personal que ha d'accedir a l'escala de funcionaris d'Administració local amb habilitació de caràcter nacional, i sempre que el nombre de candidats així ho aconselle, podrà descentralitzar-se la realització de les proves selectives. En estos casos, a fi de garantir la indispensable homogeneïtat dels criteris qualificadors, l'INAP nomenarà els components dels tribunals, de què tres cinquens seran proposats per l'IVAP o pel centre directiu competent en matèria d'Administració local. En els tribunals que jutgen les proves no descentralitzades podrà estar representat l'IVAP o el centre directiu competent, en matèria d'Administració local, en els termes que establisca l'INAP amb caràcter general per als instituts i escoles de funcionaris de les comunitats autònomes, amb què haja subscrit conveni de col·laboració.
  
Tercera. Formació de personal, prèvia a la seua incorporació a l'administració pública
  
Ambdues parts acorden informar-se mútuament i prestar-se col·laboració i assessorament en les tasques de formació del seu personal respectiu, i es facilitarà, si és procedent, el professorat que calga per a la realització de cursos, com també es trametrà mútuament quanta documentació siga adequada als fins previstos.
  
En relació amb el personal que accedisca a l'escala de funcionaris d'Administració local amb habilitació de caràcter nacional i sempre que el nombre de candidats així ho aconselle, l'INAP encomana a l'IVAP o al centre directiu competent en matèria d'Administració local, la realització dels cursos selectius de formació d'estos funcionaris, en els següents termes:
  
1. Els programes i exigències, d'orde acadèmic de dita formació, seran els mateixos que regisquen en els cursos celebrats directament per l'INAP a què correspon la seua aprovació.
  
2. Als citats programes, l'IVAP o el centre directiu competent en matèria d'Administració local podrà incorporar matèries i disciplines pròpies, d'acord amb les peculiaritats de la Comunitat Autònoma Valenciana, dins dels criteris generals de programació, organització i coordinació que determine l'INAP.
  
3. En finalitzar el període de formació, un tribunal nomenat per l'IVAP o pel centre directiu competent en matèria d'Administració local i constituït d'acord amb els principis establits en este Conveni per als tribunals de selecció, elevarà la corresponent relació d'aprovats a l'autoritat competent per a expedir el títol d'habilitació nacional, de conformitat i a efectes del que preveu l'article 98.1, paràgraf primer i segon de la Llei 7/1985, de 2 d'abril.
  
Amb esta finalitat, l'IVAP o el centre directiu competent en matèria d'Administració local, expedirà el document acreditatiu d'haver superat el període de formació als funcionaris que hagen d'obtindre habilitació de caràcter nacional.
  
Quarta. Cooperació internacional
  
Les parts acorden fomentar i mantindre una política coordinada en l'àmbit d'actuació internacional. En este sentit, es propiciaran activitats conjuntes en matèries relacionades amb la selecció i formació i en l'estudi i la investigació en aspectes propis de l'administració pública en els fòrums internacionals; s'intensificaran esforços, a fi de col·laborar en els programes de cooperació de la Unió Europea i d'altres organismes de caràcter internacional; es col·laborarà en l'organització d'activitats a l'exterior i en l'àmbit nacional, amb projecció internacional.
  
En conseqüència, les parts es comprometen a mantindre's permanentment informades, i es facilitaran tota la documentació disponible.
  
Cinquena. Documentació, estudis, jornades i treballs d'investigació en matèria d'administració pública
  
Ambdues parts es comprometen a trametre's mútuament quanta documentació puga resultar dels cursos, seminaris, jornades, i altres accions formatives que s'organitzen, el seu pla d'activitats, catàlegs de publicacions i, en general, tot allò que puga resultar d'interés comú. Igualment, intercanviaran informació sobre els seus respectius plans d'investigació, i sempre que ambdues parts ho estimen convenient, podran dissenyar i realitzar activitats i projectes comuns en aqueix àmbit. Els funcionaris de la Comunitat Autònoma tindran accés a les beques i programes d'ajuda a l'estudi i la investigació que siguen convocades per l'INAP, en les condicions establides en la mateixa convocatòria.
  
Sisena. Organització
  
Per la millor ordenació i execució del Conveni, ambdues parts es comprometen a formular anualment un programa comú d'actuació, que s'articularà en els dos primers mesos de l'any i en qualsevol cas en els dos mesos següents a la firma d'este Conveni.
  
A tal fi, es constituirà una Comissió de Seguiment mitjançant la designació d'un o diversos representants de cadascuna d'estes. Seran punts a determinar per esta Comissió el calendari d'accions, cursos, programes, professorat, material didàctic, sistemes d'avaluació i control i, si és procedent, les condicions particulars de finançament de cada activitat. Igualment s'inclourà en el programa comú d'actuació, per a la corresponent coordinació, aquelles activitats que qualsevol de les parts realitzen amb altres institucions nacionals o estrangeres en les matèries a què es refereix el present Conveni, amb esta finalitat es comprometen a informar-se, amb caràcter previ a la realització, de dites activitats.
  
S'estableix el principi general de sosteniment a parts iguals dels seminaris, jornades, col·loquis, publicacions i altres activitats que siguen organitzats conjuntament. Altrament, quan es realitzen en interés d'una de les parts, les despeses derivades del desenvolupament d'estes activitats per pagament de professors, dietes i semblants, seran per compte de l'entitat en l'interés de les quals s'efectuen. En el supòsit dels cursos selectius d'accés a l'escala de funcionaris d'Administració local, amb habilitació nacional, s'entendrà per part interessada la que resulte en funció del nombre de candidats que realitzen el curs, en concordança amb el que disposa la clàusula tercera, paràgraf segon, d'este conveni. En qualsevol cas, correspondrà a l'INAP el pagament de les retribucions dels funcionaris en pràctiques, durant el període de realització del curs de formació per a l'ingrés en l'escala de funcionaris amb habilitació de caràcter nacional, a més de les quotes de la Seguretat Social.
  
Setena. Seguiment del Conveni
  
Per facilitar l'intercanvi d'informació entre l'administració general de l'Estat i la de la Comunitat Autònoma, en els aspectes relatius al seguiment de l'execució del Conveni i de les activitats desenvolupades en compliment d'este, ambdues parts es comprometen a l'intercanvi d'un «informe d'avaluació» de cada una de les activitats realitzades, segons el programa d'accions formulat anualment. Correspondrà a la Comissió, a la qual es refereix la clàusula anterior, la realització d'este informe.
  
Vuitena. Marc jurídic
  
La Comissió de Seguiment del Conveni serà l'òrgan de vigilància i control d'este i resoldrà els problemes d'interpretació i compliment que puguen produir-se, de conformitat amb l'article 6.3. de la Llei 30/1992, de 26 de novembre, de Règim Jurídic de les Administració Públiques i del Procediment Administratiu Comú, redacció donada per la Llei 4/1999.
  
El present Conveni Marc de Col·laboració posseeix naturalesa administrativa, i regeix en la seua interpretació i desenvolupament l'ordenament jurídic administratiu, amb exprés acatament de les parts a la jurisdicció contenciosa administrativa.
  
En tot cas, i de conformitat amb l'article 3.2 de la Llei de Contractes de les Administracions Públiques, Reial Decret Legislatiu 2/2000, de 16 de juny, pel qual s'aprova el text refós, els dubtes i llacunes que en l'execució i interpretació del present Conveni de Col·laboració puguen suscitar-se, es resoldran aplicant els principis continguts en la citada llei.
  
Novena. Entrada en vigor i vigència
  
Este Conveni entrarà en vigor el mateix dia de la seua firma per ambdues parts i les seues disposicions regiran per dos anys, i es prorrogaran automàticament i per anualitats quan cap de les parts manifeste la seua voluntat de denunciar-ho. En qualsevol cas, deixarà d'estar en vigor dos mesos després de la data en què es comunique tal determinació.
  
Deu. Extinció de les obligacions
  
No obstant la denúncia o l'extinció de la vigència del Conveni, ambdues parts es comprometen a garantir el compliment i l'acabament en la forma programada de les activitats que s'hagen iniciat i no hagen conclòs en el moment de l'extinció del conveni.
  
Onze
  
A l'entrada en vigor del present Conveni quedarà sense efecte el subscrit per les parts en data de 10 de maig de 1990.
  
I en prova de conformitat, signen ambdues parts el present Conveni de Col·laboració, en dos exemplars, en el lloc i la data indicats en l'encapçalament.
  
El director de l'INAP,
  
JAIME RODRÍGUEZ-ARANA MUÑOZ
  
El conseller de Justícia i Administracions Públiques,